Legendárny taliansky spisovateľ sa v krátkych prózach zo začiatku 60. rokov demaskuje ako autor precízneho intelektu, keď svojmu čitateľstvu s príznačným poľutovaním odkazuje, ako sa veci na svete v skutočnosti majú. Bez pokrytectva, zato však s humorom, prináša správu o živote, láske, mladosti, úspechu, dôstojnosti a ideológiách. Niekedy bezohľadne, ale vždy s nekonečnou gráciou!Dino Buzzati (1906 – 1972) patrí medzi najoriginálnejších talianskych autorov dvadsiateho storočia. Od roku 1928 pôsobil ako redaktor Corriere della Sera. Literárne debutoval v roku 1933 románom Bàrnabo delle montagne (Barnabáš z hôr), po ktorom nasledovala séria úspešných románov a poviedkových kníh. Slovenskému čitateľstvu je známy najmä vďaka románu Tatárska púšť (preložila Michaela Jurovská, Slovenský spisovateľ, 1977) a knihe poviedok Sedem poschodí (preložil Stanislav Vallo, Slovenský spisovateľ, 2001).